PATVIRTINTA

UAB „Investicijų ir verslo garantijos“

generalinio direktoriaus

2023 m. liepos DD d. įsakymu Nr. B-NNN

**SKATINAMOSIOS FINANSINĖS PRIEMONĖS**

**„TIESIOGINĖS PASKOLOS, SKIRTOS ATSINAUJINANČIŲ IŠTEKLIŲ ENERGETIKOS PROJEKTAMS FINANSUOTI“ APRAŠYMAS**

**1. ĮVADINĖ INFORMACIJA**

**1.1.  Priemonės tikslas**

Skatinamosios finansinės priemonės „Tiesioginės paskolos, skirtos atsinaujinančių išteklių energetikos projektams finansuoti“ (toliau – Priemonė) tikslas – užtikrinti finansinių šaltinių prieinamumą i įmonėms ir ūkininkams (toliau kartu – Ūkio subjektai), kurie siekia gaminti elektros energiją savo vartojimo reikmėms ar įmonėms, investuojančioms į gaminančių vartotojų saulės ir (ar) vėjo elektrinių parkų vystymo projektus, didinti atsinaujinančių energijos išteklių panaudojimo dalį, suteikiant finansavimą saulės ir (ar) vėjo energijos elektrinėms statyti ir (ar) įrengti paskolų forma.

**1.2.  Priemonės įgyvendinimo aplinka ir prielaidos**

UAB „Investicijų ir verslo garantijos“ (toliau – INVEGA), kaip fondo valdytoja, valdo kontroliuojantįjį fondą „INVEGOS fondas“, kuris įsteigtas remiantis 2009 m. balandžio 7 d. tarp Lietuvos Respublikos finansų ministerijos (toliau – Finansų ministerija), Lietuvos Respublikos ekonomikos ir inovacijų ministerijos (toliau – Ekonomikos ir inovacijų ministerija) ir INVEGOS pasirašyta finansavimo sutartimi (toliau – INVEGOS fondas).

Priemonė įgyvendinama iš INVEGOS fondo lėšų.

Priemonė yra skatinamoji finansinė priemonė, įgyvendinama INVEGOS, nacionalinės plėtros įstaigos, veikiančios pagal Lietuvos Respublikos nacionalinių plėtros įstaigų įstatymą. Lietuvos Respublikos Vyriausybė 2018 m. spalio 17 d. nutarimu Nr. 1046 „Dėl pavedimo vykdyti nacionalinės plėtros įstaigos veiklą“ INVEGAI suteikė nacionalinės plėtros įstaigos statusą ir pavedė veiklą vykdyti verslo, inovacijų, urbanizuotų ar urbanizuojamų teritorijų plėtros, infrastruktūros, žemės ūkio bei kitose atitinkamose srityse, o nuo 2018 m. gruodžio 3 d. Lietuvos banko priežiūros tarnybos sprendimu INVEGA įtraukta į Nacionalinių plėtros įstaigų sąrašą.

Priemonę įgyvendins INVEGA, kaip INVEGOS fondo valdytoja, paskirta vadovaujantis INVEGOS fondo sutartimi (toliau – Paskolos davėjas). Paskolų gavėjams tiesiogiai teikiamos paskolos bus teikiamos Reglamento (ES) Nr. 651/2014 ir Reglamento (ES) 2022/2472 taikymo laikotarpiu.

Priemonei įgyvendinti (be INVEGOS valdymo išlaidų) skirta 50 mln. Eur INVEGOS fondo lėšų.

**1.3. Reglamentuojantys teisės aktai:**

 **Europos Sąjungos (toliau – ES) teisės aktai ir gairės:**

 - 2014 m. birželio 17 d. Komisijos reglamentas (ES) Nr. 651/2014, kuriuo tam tikrų kategorijų pagalba skelbiama suderinama su vidaus rinka taikant Sutarties 107 ir 108 straipsnius, su visais pakeitimais (toliau – Reglamentas (ES) Nr. 651/2014);

 - 2022 m. gruodžio 14 d. Komisijos reglamentas (ES) 2022/2472, kuriuo skelbiama, kad tam tikrų kategorijų Pagalba žemės bei miškų ūkio sektoriuose ir kaimo vietovėse yra suderinama su vidaus rinka pagal Sutarties dėl ES veikimo 107 ir 108 straipsnius (toliau – Reglamentas (ES) Nr. 2022/2472);

 - 2009 m. balandžio 7 d. finansavimo sutartis Nr. 11K-015/8-175, sudaryta tarp Lietuvos Respublikos ūkio ministerijos, Lietuvos Respublikos finansų ministerijos ir uždarosios akcinės bendrovės „Investicijų ir verslo garantijos“ (toliau – Paskolos davėjas) dėl kontroliuojančiojo INVEGOS fondo steigimo (toliau – INVEGOS fondo sutartis),

 - kiti Priemonei taikytini ES teisės aktai, direktyvos, gairės ir kt.

**Lietuvos Respublikos teisės aktai ir dokumentai:**

* Lietuvos Respublikos nacionalinių plėtros įstaigų įstatymas;
* Lietuvos Respublikos smulkiojo ir vidutinio verslo plėtros įstatymas (toliau – SVV įstatymas);
* Lietuvos Respublikos civilinis kodeksas;
* Lietuvos Respublikos elektros energetikos įstatymas;
* Lietuvos Respublikos atsinaujinančių išteklių energetikos įstatymas;
* Lietuvos Respublikos ūkininko ūkio įstatymas;
* Lietuvos Respublikos statybos įstatymas;
* Lietuvos Respublikos Vyriausybės 2018 m. rugsėjo 12 d. nutarimas Nr. 910 „Dėl Lietuvos Respublikos nacionalinių plėtros įstaigų įstatymo ir Lietuvos Respublikos inovacijų skatinimo fondo įstatymo įgyvendinimo“;
* Lietuvos Respublikos Vyriausybės 2001 m. liepos 11 d. nutarimas Nr. 887 „Dėl uždarosios akcinės bendrovės „Investicijų ir verslo garantijos“ veiklos;
* Lietuvos Respublikos Vyriausybės 2019 m. rugpjūčio 7 d. nutarimas Nr. 829 „Dėl Veiklos elektros energetikos sektoriuje leidimų išdavimo taisyklių patvirtinimo";
* Lietuvos Respublikos ekonomikos ir inovacijų ministro 2023 m. liepos 13 d. Įsakymas Nr.4-387 „Dėl skatinamosios finansinės priemonės „Tiesioginės paskolos, skirtos atsinaujinančių išteklių energetikos projektams finansuoti“ schemos patvirtinimo“ patvirtinta schema (toliau – Priemonės schema);
* Lietuvos Respublikos ūkio ministro 2008 m. kovo 26 d. įsakymas Nr. 4-119 „Dėl smulkiojo ar vidutinio verslo subjekto statuso deklaravimo tvarkos aprašo ir smulkiojo ar vidutinio verslo statuso deklaracijos formos patvirtinimo“;

Įgyvendinant Priemonę taikomi ir kiti, su Priemone ir skatinamųjų finansinių priemonių įgyvendinimu susiję, nacionaliniai taikytini teisės aktai, taisyklės, rekomendacijos, gairės ir jų pakeitimai, Paskolos davėjo vidaus procedūros ir tvarkos.

**1.4. Paraiškos teikimo procesas**

1.4.1. Ūkio subjektai, atitinkantys Priemonės schemos ir skatinamosios finansinės priemonės „Tiesioginės paskolos, skirtos atsinaujinančių išteklių energetikos projektams finansuoti“ aprašymo (toliau – Aprašymas) reikalavimus ir pageidaujantys gauti paskolą pagal Priemonę (toliau – Paskola), turi užpildyti ir Paskolos davėjui pateikti paraišką dėl Paskolos suteikimo iš Priemonės lėšų (toliau – Paraiška). Paraiškų teikimas inicijuojamas viešu kvietimu, kuris skelbiamas viešai INVEGOS interneto svetainėje [www.invega.lt](http://www.invega.lt) (toliau – Svetainė). Svetainėje pateikta nustatytos formos Paraiška ir priedai, kurie turi būti pateikti kartu su Paraiška.

1.4.2. Nustatytos formos Paraiška ir kiti dokumentai teikiami Paskolos davėjui per elektroninę paraiškų teikimo sistemą <https://paslaugos.invega.lt>.

1.4.3. Paraišką Ūkio subjekto vardu gali teikti fizinis asmuo, kuris yra įmonės (juridinio asmens) vienasmenis vadovas (ar jo įgaliotas atstovas) arba ūkininkas (ar jo įgaliotas atstovas) (toliau kartu – Ūkio subjekto atstovas). Ūkio subjekto atstovo tapatybė nustatoma Ūkio subjekto atstovui patvirtinus savo tapatybę naudojantis asmens tapatybės nustatymo sprendimu SMART-ID arba autentifikuojantis per el. bankininkystę. Jeigu Ūkio subjekto atstovas yra užsienio valstybės pilietis, neturintis techninių galimybių elektroninėmis priemonėmis patvirtinti savo tapatybės ar juridinis asmuo neturi vienasmenio valdymo organo ir (ar) veikia per įgaliotą asmenį, tokiu atveju elektroniniu paštu igaliojimai-paskolos@invega.lt teikiama teisės aktų nustatyta tvarka patvirtinta įgaliojimo kopija. Paskolos davėjas, gavęs įgaliojimo kopiją, suteikia technines galimybes įgaliotam asmeniui atlikti šio Aprašymo 1.4 papunktyje nustatytus veiksmus Ūkio subjekto vardu. Paraiška turi būti pateikta Ūkio subjekto vadovo arba Ūkio subjekto atstovo, turinčio įgaliojimą (prokūrą, generalinį įgaliojimą ar tikslinį įgaliojimą, su nurodyta teise pateikti Paraišką, dokumentus ir kitą informaciją Pareiškėjo vardu, taip pat teise gauti informaciją Pareiškėjo vardu).

1.4.4. Kvietimo teikti Paraiškas galiojimas yra stabdomas paskirsčius Priemonei skiriamą finansavimo sumą pagal priimtus sprendimus suteikti Paskolas. Kai pateiktose Paraiškose prašomų suteikti Paskolų suma viršija Priemonei skirtų lėšų sumą, Paraiškos vertinamos iki momento, kai pagal priimtus sprendimus nustatoma, kad yra pasiekta Priemonei skirtų lėšų suma. Likusios Paraiškos vertinamos tik tokiu atveju, jei lieka nepanaudotų lėšų arba Priemonei įgyvendinti skiriama papildomai lėšų. Apie kvietimo teikti Paraiškas galiojimo pradžią ir pabaigą INVEGA skelbia interneto svetainėse [www.invega.lt](http://www.invega.lt).

**1.5. Paraiškos vertinimo procesas ir Paskolos sutarties sudarymas**

1.5.1. Paraiškos vertinamos eiliškumo tvarka pagal jų pateikimo datą ir laiką. Pateiktos Paraiškos vertinimas atliekamas ne vėliau kaip per 30 darbo dienų nuo visų tinkamai pateiktų dokumentų pateikimo dienos. Paraiška laikoma pateikta, kai elektroninėje paraiškų teikimo sistemoje Paraiškos būsena yra „Pateikta vertinti“. Paraiškos vertinimo terminas skaičiuojamas nuo tinkamai užpildytos Paraiškos ir papildomų dokumentų pagal prašymą ar Ūkio subjekto iniciatyva pateikimo dienos. Paraiškos vertinimo terminas, atsižvelgiant į objektyvias aplinkybes (pvz., gautas ir vertinamas neįprastai didelis Paraiškų kiekis, kilus techninėms kliūtims Paraiškoms vertinti), INVEGOS vadovo sprendimu gali būti pratęstas.

1.5.2. Tuo atveju, jei Paraiškai įvertinti ir (ar) Paraiškoje pateiktiems duomenims pagrįsti trūksta informacijos, Paskolos davėjas paprašo Ūkio subjekto pateikti papildomą informaciją ir (ar) papildomus dokumentus. Jei Ūkio subjekto atstovas per Paskolos davėjo nurodytą terminą nepateikia ar nepilnai pateikia informaciją ir (ar) papildomus dokumentus, Paraiška toliau nevertinama ir yra atmetama.

1.5.3. Paskolos davėjas, priėmęs sprendimą dėl Paskolos (ne) suteikimo, per elektroninę paraiškų teikimo sistemą, per 5 darbo dienas išsiunčia Ūkio subjektui informacinį pranešimą apie priimtą sprendimą (ne) suteikti Paskolą. Jei Paskolos davėjo sprendime dėl Paskolos suteikimo yra nustatytos sąlygos, kurios turi būti įvykdytos iki Paskolos sutarties sudarymo ar numatyti pateikti dokumentai, Paskolos sutartis Ūkio subjektui išsiunčiama tik per sprendime nustatytą terminą įvykdžius atitinkamas sąlygas ar pateikus dokumentus. Ūkio subjektui, įvykdžius sprendime numatytas sąlygas, Paskolos davėjas per 5 darbo dienas išsiunčia standartinę Paskolos sutarties formą. Ūkio subjekto atstovas Paskolos sutartį turi pasirašyti elektroninėje paraiškų teikimo sistemoje per 10 darbo dienų po Paskolos sutarties gavimo. Po to, kai Ūkio subjekto atstovas pasirašo Paskolos sutartį, ją per 5 darbo dienas pasirašo ir Paskolos davėjo įgaliotas asmuo. Paskolos sutartis pasirašoma kvalifikuotu elektroniniu parašu.

1.5.4. Ūkio subjektui nepasirašius Paskolos sutarties per Aprašymo 1.5.3 papunktyje nurodytą terminą, Paskolos davėjo sprendimas suteikti Paskolą netenka galios.

1.5.5. Paskolos davėjas turi teisę tvarkyti su Aprašymo įgyvendinimu susijusius asmens duomenis taip, kaip tai nustatyta Priemonės schemoje. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) Nr. 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva Nr. 95/46/EB (toliau – BDAR) 6 straipsnio 1 dalies c punktu, ir Lietuvos Respublikos asmens duomenų teisinės apsaugos įstatymu. Asmens duomenys tvarkomi Paraiškos vertinimo, Paskolos sutarties ir su ja susijusių sutarčių ar sandorių sudarymo, jų vykdymo, viešinimo, apskaitos ir audito tikslais bei atrankinių patikrų metu tikrinant pateiktos ar nurodytos Ūkio subjekto informacijos tikrumą. Su Aprašymo įgyvendinimu susiję asmens duomenys INVEGOJE tvarkomi ir saugomi 10 metų nuo paskutinio dokumento pagal Priemonę gavimo datos. Paskolos gavėjas visą informaciją ir dokumentus, susijusius su gautos Paskolos lėšų panaudojimu, privalo saugoti Paskolos sutarties galiojimo metu ir 10 metų po Paskolos sutarties pabaigos. Paskolos sutarties vykdymo metu perduodami ir priimdami asmens duomenis Paskolos davėjas ir Paskolos gavėjas veikia kaip nepriklausomi duomenų valdytojai, kiekvienas atskirai atsakingi už savo atliekamų duomenų tvarkymo atitiktį Bendrajame duomenų apsaugos reglamente numatytiems bei kitokiems taikytiniems asmens duomenų apsaugos reikalavimams. Informacija apie asmens duomenų tvarkymą pateikiama INVEGOS interneto svetainės skiltyje „Asmens duomenų apsauga“. Paskolų davėjas turi teisę perduoti tvarkomus asmens duomenis ir jais keistis su Lietuvos Respublikos valstybės institucijoms ir įstaigomis, kurios tvarko asmens duomenis, reikalingus šios Priemonės tinkamo įgyvendinimo tikslais.

1.5.6. Paskolos davėjas turi teisę nesuteikti Paskolos arba po Paskolos sutarties pasirašymo atsisakyti išduoti Paskolą, jei tenkinama viena ar kelios iš žemiau nurodytų sąlygų, t. y. kai:

1.5.6.1. Ūkio subjektui ir (ar) jo naudos gavėjui, kaip jis apibrėžtas LR pinigų plovimo ir teroristų finansavimo prevencijos įstatymo 2 straipsnio 14 dalyje, arba fiziniams ir juridiniams asmenims, kurių naudai bus naudojamos Paskolos lėšos (toliau bet kuris iš jų vadinamas Asmuo) taikomos sankcijos (bet kokios prekybinės, ekonominės ar finansinės sankcijos, embargas ar kitos ribojančios priemonės), kurias nustato, taiko ar administruoja Jungtinių Tautų Saugumo Taryba, ES, Lietuvos Respublika, Jungtinių Amerikos Valstijų Vyriausybė (įskaitant Jungtinių Amerikos Valstijų Iždo departamento Užsienio lėšų kontrolės biurą (angl. *The Office of Foreign Assets Control of the U.S. Department of the Treasury*), Jungtinė Didžiosios Britanijos ir Šiaurės Airijos Karalystė (toliau – Sankcijos).;

1.5.6.2. Paskolos davėjas turi duomenų, kad bet kuris Asmuo yra arba gali būti susijęs su pinigų plovimu, teroristų finansavimu ir (ar) kita kriminaline veikla (pvz., Asmuo veikia ar veikė aukštos pinigų plovimo ir (ar) teroristų finansavimo rizikos srityje ir Asmuo nepateikia pakankamos dokumentacijos ar kitų įrodymų apie Asmens nuosavybės ir valdymo struktūrą, lėšų sandoriams vykdyti šaltinį, verslo santykius ar kitos informacijos ir dokumentų, kurie yra reikalingi laikantis privalomų teisės aktų, reglamentuojančių pinigų plovimo ir teroristų finansavimo prevenciją);

1.5.6.3. Paskolos davėjas dėl Ūkio subjekto veiksmų ar neveikimo negali tinkamai atlikti visų veiksmų, kurie pagal taikytinus teisės aktus ir (ar) Paskolos davėjo vidaus procedūras ir tvarkas, reikalingi „Pažink savo klientą“ principo įgyvendinimui (pvz., Ūkio subjektas nepateikia visų reikalingų dokumentų ar įrodymų, Paskolos davėjui kyla abejonių dėl pateiktų dokumentų tikrumo ar autentiškumo ir pan.);

1.5.6.4. Ūkio subjektas neatitinka Paskolos gavėjo ir (ar) jo Projekto tinkamumo sąlygų;

1.5.6.5. Prašoma suteikti Paskola neatitinka Paskolos tinkamumo sąlygų;

1.5.6.6. Ūkio subjektas pateikė ne visus prašomus dokumentus, netikslius ar neišsamius, klaidingus duomenis ar neužpildytas nurodytas formas ir (ar) prašant nustatytu terminu nepatikslino, nepapildė, nepaaiškino pateiktų netikslių ar neišsamių duomenų;

1.5.6.7. Ūkio subjektas pateikė informaciją, kurios pagrįstumo negali įrodyti;

1.5.6.8. Paskolos davėjas, įvertinęs Paraišką, nustato, kad Ūkio subjektui Paskola negali būti suteikiama dėl per didelės Paskolos negrąžinimo, Projekto ir (ar) Ūkio subjekto rizikos. Rizikingumo lygio vertinimas atliekamas Paskolos davėjo vidaus procedūrų nustatyta tvarka.

1.5.6.9. Paraiška atmetama pagal kitus Paraiškos atmetimo dieną galiojusius Paskolos davėjo vidaus procedūrose ir tvarkose numatytus pagrindus.

1.5.7. Esant poreikiui, Paskolos davėjas turi teisę kreiptis į kompetentingas valstybės institucijas, įstaigas ar kitus subjektus tam, kad būtų gauti duomenys ar informacija apie Ūkio subjektą ir su juo susijusius Asmenis, nurodytus Aprašymo 1.5.6.1 papunktyje, bei atlikti papildomą gautos ir papildomai surinktos informacijos patikrinimą prieš priimant sprendimą dėl Paskolos (ne)suteikimo Ūkio subjektui. Tuo atveju, jeigu surinkti duomenys ar informacija prieštarauja, nepatvirtina ir (ar) nepagrindžia Paraiškoje pateiktos informacijos pagrįstumo ir teisingumo, Paskolos davėjas atmeta Paraišką.

1.5.8. Tuo atveju, jei iki Paskolos sutarties pasirašymo paaiškėja aplinkybės, dėl kurių paskola Ūkio subjektui pagal Priemonės sąlygas negali būti suteikiama, Paskolos davėjas atsisako su Ūkio subjektu sudaryti Paskolos sutartį.

**2.** **PRIEMONĖS REIKALAVIMAI**

**2.1. Priemonės aprašymas:**

Priemonė įgyvendinama teikiant Paskolas Ūkio subjektams, atitinkantiems Paskolos gavėjui keliamus reikalavimus, kurių teikiami Projektai atitinka Projekto tinkamumo sąlygas, ir kurių rizika, o taip pat Paskolos negrąžinimo rizika Paskolos davėjo vertinimu yra priimtino rizikingumo lygio.

**2.2. Pagrindinės sąvokos:**

|  |  |  |
| --- | --- | --- |
|  | **Aktyvusis elektros energijos vartotojas** | Elektros energijos vartotojas arba grupė kartu veikiančių tokių vartotojų, kurie vartoja ir (ar) kaupia elektros energiją, pagamintą jiems nuosavybės teise priklausančiuose elektros įrenginiuose, arba parduoda pačių pasigamintą elektros energiją, arba dalyvauja teikiant elektros energetikos sistemos lankstumo paslaugas ir (ar) diegiant energijos vartojimo efektyvumo didinimo priemones, jeigu tokia ūkinė veikla nėra jų pagrindinė veikla. |
|  | **Didelė įmonė** | Įmonė, kuri nelaikoma labai maža, maža ar vidutine įmone, kaip tai apibrėžta SVV įstatyme. |
|  | **Elektrinė** | Nuosavybės teise ar kitais teisiniais pagrindais asmens valdoma visuma tarpusavyje technologiškai susijusių elektros energijos gamybos įrenginių ir jų technologinių priklausinių, skirtų elektros energijai gaminti ar kogeneracijai.Hibridinė elektrinė – tame pačiame elektros įrenginių prijungimo prie elektros tinklų taške į sistemą sujungtos kelios skirtingas atsinaujinančių išteklių energijos rūšis naudojančios elektrinės arba šios elektrinės ir energijos kaupimo įrenginys ar įrenginiai. |
|  | **Energijos kaupimo įrenginys** | Elektros energetikos sistemos įrenginys, kuriame kaupiama energija.  |
|  | **Gaminantis vartotojas** | Elektros energijos vartotojas, gaminantis elektros energiją iš atsinaujinančių išteklių elektros energijos gamybos įrenginiuose, valdomuose nuosavybės teise ar kitais teisėtais pagrindais, savo reikmėms ir ūkio poreikiams tenkinti ir turintis teisę pagamintą, bet savo reikmėms ir ūkio poreikiams nesuvartotą elektros energiją patiekti į elektros tinklus Lietuvos Respublikos atsinaujinančių išteklių energetikos įstatymo nustatyta tvarka. |
|  | **Įmonių grupė** | Suprantama taip, kaip apibrėžta Lietuvos Respublikos įmonių grupių konsoliduotosios atskaitomybės įstatyme. |
|  | **Integruota į pastatą saulės šviesos energijos elektrinė** | Elektrinė, kurios elektros energiją generuojantys įrenginiai (saulės šviesos energijos moduliai arba speciali danga) įrengiami į pastato sieną ar stogą (ar jų dalį) ir užtikrina pastato apsaugą nuo atmosferos poveikio (lietaus, sniego, vėjo). Tokios elektrinės įrenginius pašalinus iš pastato sienos ar stogo (ar jų dalies) iš esmės būtų pažeista pastato apsauga nuo atmosferos poveikio. |
|  | **Leistina generuoti galia** | Didžiausia aktyvioji galia, kuri gali būti patiekiama iš tinklų naudotojų elektros įrenginių į perdavimo sistemos operatoriaus ar skirstomųjų tinklų operatoriaus elektros tinklus prijungimo taške ir nurodyta perdavimo sistemos operatoriaus ar skirstomųjų tinklų operatoriaus ir tinklų naudotojo sudarytoje elektros įrenginių prijungimo sutartyje, nuosavybės ribų akte ir (ar) kituose su tinklų naudotojo elektros įrenginiais susijusiuose dokumentuose. |
|  | **Leistina naudoti galia** | Didžiausia galia, kuri nurodyta Paskolos gavėjo elektros įrenginių prijungimo sutartyje, nuosavybės ribų akte ir (ar) kituose su tinklų naudotojo elektros įrenginiais susijusiuose dokumentuose ir kurią tinklų naudotojas gali vartoti iš elektros tinklų bet kuriuo metu. |
|  | **MVĮ** | Įmonės, atitinkančios SVV įstatyme labai mažoms, mažoms arba vidutinėms įmonėms nustatytus kriterijus. |
|  | **Mokėjimų grafikas** | Paskolos grąžinimo ir palūkanų mokėjimų grafikas |
|  | **Neintegruota į pastatą saulės šviesos energijos elektrinė** | Elektrinė, kurią sudaro stacionariai arba kintamai, t. y. naudojant saulę sekančias sistemas, sumontuoti saulės šviesos energijos moduliai ant pastato konstrukcijos ir (ar) žemės, neužtikrinanti pastato apsaugos nuo atmosferos poveikio (lietaus, sniego, vėjo). |
|  | **Pareiškėjas** | Ūkio subjektas, teikiantis Paraišką ir privalomus pateikti dokumentus, reikalingus Projekto tinkamumui įvertinti. |
|  | **Paskola**  | Paskolos davėjo Paskolos gavėjui iš Priemonės lėšų suteikta paskola Paskolos sutartyje nurodytoms investicijoms finansuoti, sudarant Paskolos sutartį tarp Paskolos davėjo ir Paskolos gavėjo. |
|  | **Paskolos davėjas**  | INVEGA, kuri Priemonę įgyvendina ir Paskolas teikia kaip INVEGOS fondo valdytoja, paskirta vadovaujantis INVEGOS fondo sutartimi. |
|  | **Paskolos gavėjas** | Ūkio subjektas, kuris kreipiasi į Paskolos davėją dėl Paskolos planuojamam Projektui finansuoti ir su kuriuo pasirašyta Paskolos sutartis. |
|  | **Paskolos sutartis** | Tarp Paskolos davėjo ir Paskolos gavėjo pasirašyta sutartis dėl Paskolos suteikimo. |
|  | **Pasirengimo Projektui įgyvendinti darbai** | Darbai, kurie gali būti atlikti iki Paraiškos pateikimo dienos ir yra susiję su leidimų išdavimu, Prijungimo sąlygų gavimu, techninio projekto parengimu ir kt. Iki Paraiškos pateikimo dienos negali būti pasirašyta (-os) sutartis (-ys) ir (arba) apmokėta sąskaita dėl turto įsigijimo, prekių tiekimo ir (ar) paslaugų atlikimo, rangos darbų pradėjimo. |
|  | **Privatus finansavimas** | Privataus finansuotojo Ūkio subjektui suteikta paskola ar Paskolos gavėjo nuosavos lėšos. |
|  | **Privatus finansuotojas** | Lietuvos Respublikoje ar užsienio valstybėje veikiantis fizinis ar juridinis asmuo, kuris nuosavomis ar skolintomis lėšomis prisideda prie Projekto įgyvendinimo. Privatus finansuotojas Projekte dalyvauja teikdamas Paskolos gavėjui Paskolą Projektui finansuoti ir (ar) finansuodamas Projektą kitais būdais. Privataus finansuotojo dalyvavimu laikomas ir Paskolos gavėjo dalyvavimas Projekto įgyvendinime nuosavomis lėšomis. |
|  | **Projektas** | Ūkio subjekto planuojama veikla ir investicijos iš Priemonės lėšų ir Privataus finansavimo lėšų į Tinkamas finansuoti Projekto išlaidas. Projektas iki Paraiškos pateikimo dienos turi būti nepradėtas įgyvendinti.  |
|  | **PVM** | Pridėtinės vertės mokestis. |
|  | **Rangovas** | Rangos sutarties šalis, kuri įsipareigoja atlikti ir užbaigti į rangos sutartyje nurodytą darbų apimtį įeinančius darbus (Rangovo sąvoka taip pat apima Rangovo subrangovus, darbuotojus ir kitus Rangovui dirbančius asmenis, jei rangos sutarties kontekstas nereikalauja kitaip). |
|  | **Prijungimo sąlygos** | Techninės sąlygos, kuriose nustatomi privalomieji elektros tinklų tiesimo, pertvarkymo, plėtros ir (ar) Elektrinės modernizavimo, reikalavimai prijungiant tinklų naudotojų Elektrines ar Energijos kaupimo įrenginius prie tinklo operatoriaus valdomų elektros tinklų ar teikiant kitas teisės aktuose nustatytas paslaugas. Prijungimo sąlygos skirtos tinklų naudotojo Elektrinių ar Energijos kaupimo įrenginių prijungimo prie elektros tinklo dalies ir tinklų naudotojo Elektrinių ar Energijos kaupimo įrenginių dalies techniniams projektams parengti bei nustato reikalavimus statomiems objektams, kuriuos tinklų naudotojai turi įvykdyti. |
|  | **Statybos leidimas** | Visų statybą leidžiančių dokumentų, reikalingų elektrinei prijungti prie elektros tinklo, taip pat elektros tinklų infrastruktūrai pastatyti, visuma). |
|  | **SVV subjektas** | Smulkiojo ir vidutinio verslo subjektas, kaip apibrėžtas SVV įstatyme. |
|  | **SVV subjekto statuso deklaracija** | SVV subjekto deklaracija, kurios forma ir pildymo instrukcija patvirtinta Lietuvos Respublikos ūkio ministro 2008 m. kovo 26 d. įsakymu Nr. 4-119 „Dėl smulkiojo ar vidutinio verslo subjekto statuso deklaravimo tvarkos aprašo ir smulkiojo ar vidutinio verslo statuso deklaracijos formos patvirtinimo”. |
|  | **Ūkininkas** | Fizinis asmuo, kuris vienas arba su partneriais verčiasi žemės ūkio veikla ir miškininkyste, o jo ūkis yra įregistruotas Ūkininkų ūkių registre ir įregistravusiems žemės ūkio valdą LR žemės ūkio ir kaimo verslo registre. |
|  | **VMI** | Valstybinė mokesčių inspekcija prie Lietuvos Respublikos finansų ministerijos. |

**2.3. Reikalavimai Paskolos gavėjams:**

|  |  |  |
| --- | --- | --- |
|  | **Tinkami Paskolos gavėjai** | Paskolos gali būti teikiamos:* + - 1. MVĮ, kuri nevykdo veiklos pirminės žemės ūkio produktų gamybos sektoriuje arba didelei įmonei, kuri nevykdo veiklos pirminės žemės ūkio produktų gamybos sektoriuje (toliau kartu – įmonės), kuri kreipiasi Paskolos statyti ir (ar) įsirengti saulės ir (ar) vėjo energiją naudojančiai elektrinei, siekiant gaminti elektros energiją savo vartojimo reikmėms, ir atitinka vieną iš elektros energijos vartotojo tipų:
				1. aktyvusis elektros energijos vartotojas arba asmuo, siekiantis tapti aktyviu elektros energijos vartotoju;
				2. Gaminantis vartotojas arba asmuo, siekiantis tapti Gaminančiu vartotoju;
				3. į elektros tinklą elektros energijos neatiduodantis vartotojas – gamintojas, kurio eksploatuojamų elektrinių leistina generuoti galia lygi nuliui (toliau – elektros energijos neatiduodantis vartotojas) arba asmuo, siekiantis tapti elektros energijos neatiduodančiu vartotoju.
			2. Įmonei, kuri investuoja į Gaminančių vartotojų saulės ir (ar) vėjo elektrinių parkų vystymo projektus.
			3. Ūkininkui, priskiriamam SVV subjektui pagal SVV įstatymą (toliau – ūkininkas), arba MVĮ, kuri vykdo veiklą pirminės žemės ūkio produktų gamybos sektoriuje (toliau – žemės ūkio įmonė), kuri kreipiasi dėl Paskolos statyti ir (ar) įsirengti saulės ir (ar) vėjo energiją naudojančiai elektrinei, siekiant gaminti elektros energiją savo vartojimo reikmėms, ir atitinka vieną iš elektros energijos vartotojo tipų:
				1. Gaminantis vartotojas arba asmuo, siekiantis tapti Gaminančiu vartotoju;
				2. Elektros energijos neatiduodantis vartotojas arba asmuo, siekiantis tapti elektros energijos neatiduodančiu vartotoju.
 |
|  | **Paskolos gavėjams keliami reikalavimai** | Paskolos gavėjas atitinka visus šiuos reikalavimus:* + - 1. Asmeniui, nurodytam Aprašymo 1.5.6.1 papunktyje, nėra taikomos Sankcijos;
			2. veikia Lietuvos Respublikoje. Ūkio subjektas laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą. Atitikimas šiam reikalavimui vertinamas pagal viešus valstybinių registrų duomenis;
			3. Paraiškos vertinimo metu atitinka minimalius patikimų mokesčių mokėtojų kriterijus, nustatytus Lietuvos Respublikos mokesčių administravimo įstatymo 401 straipsnyje. Atitiktis šiam reikalavimui vertinama pagal VMI informaciją, skelbiamą interneto svetainėje https://www.vmi.lt/evmi/mokesciu-moketoju-informacija;
			4. Paskolos gavėjas ir Įmonių grupė (jei Paskolos gavėjas priklauso įmonių grupei) sprendimo suteikti Paskolą metu nėra patiriantys sunkumų, kaip tai apibrėžta Reglamento (ES) Nr. 651/2014 2 straipsnio 18 punkte. Paskolos davėjas, siekdamas įsitikinti, kad Paskolos gavėjas ir Įmonių grupė (jei Paskolos gavėjas priklauso Įmonių grupei) sprendimo suteikti Paskolą metu nėra patiriantys sunkumų, iki sprendimo suteikti Paskolą patikrina Paskolos gavėjo ir Įmonių grupės (jei Paskolos gavėjas priklauso Įmonių grupei) patvirtintus paskutinių dvejų finansinių metų metinių finansinių ataskaitų rinkinius. Jei paaiškėja, kad, pagal paskutinių dvejų finansinių metų metinių finansinių ataskaitų rinkinius, Paskolos gavėjas ir Įmonių grupė (jei Paskolos gavėjas priklauso Įmonių grupei) buvo patiriantys sunkumų, tačiau Paskolos gavėjui pateikus pagrindžiančius dokumentus (Paskolos gavėjas pateikia Paskolos davėjui finansinės atskaitomybės už paskutinį praėjusį ketvirtį arba mėnesio, ėjusio prieš Paraiškos gauti Paskolą pateikimą, paskutinę dieną dokumentus ir, jei per laikotarpį nuo finansinių metų metinių finansinių ataskaitų rinkinio patvirtinimo iki sprendimo suteikti Paskolą dienos įvyko nuosavybės struktūros (kapitalo, akcijų priedų, perkainojimo rezervų, rezervų) pokyčių, – dokumentus, pagrindžiančius šiuos pokyčius (sukauptų nuostolių padengimo, kapitalo padidinimo apmokėjimo, turto vertinimo ir (arba) kitus susijusius dokumentus)), kad iki sprendimo suteikti Paskolą dienos Paskolos gavėjas ir Įmonių grupė (jei Paskolos gavėjas priklauso Įmonių grupei) nebėra laikomi sunkumų patiriančiais, bus laikoma, kad toks Paskolos gavėjas ir Įmonių grupė (jei Paskolos gavėjas priklauso Įmonių grupei) Paskolos suteikimo metu nėra patiriantys sunkumų;
			5. Paraiškos pateikimo metu jam nėra iškelta bankroto ir (ar) restruktūrizavimo byla pagal Lietuvos Respublikos juridinių asmenų nemokumo įstatymą ar vykdoma neteisminė bankroto procedūra ne teismo tvarka arba, jei Pareiškėjas yra Ūkininkas, jam nėra iškelta fizinio asmens bankroto byla pagal Lietuvos Respublikos fizinių asmenų bankroto įstatymą, nėra nemokus, jo veikla nėra sustabdyta ar apribota, nėra likviduojamas. Atitiktis šiam reikalavimui vertinama pagal viešai prieinamus Juridinių asmenų registro ir Audito, apskaitos, turto vertinimo ir nemokumo valdymo tarnybos prie Lietuvos Respublikos finansų ministerijos registrų duomenis, skelbiamus https://www.avnt.lt/veiklos-sritys/nemokumas-2/ ir Paraiškos duomenimis;
			6. Paraiškos pateikimo metu yra pateikęs VĮ Registrų centras finansinių ataskaitų už paskutinius trejus finansinius metus ar trumpesnį terminą (jei Paskolos gavėjas veikia trumpiau nei trejus metus) rinkinį, kuriame būtų išsamiai pateikta nuosavo kapitalo sudėtis. Jei Paskolos gavėjas priklauso Įmonių grupei, VĮ Registrų centras turi būti pateiktas Įmonių grupės konsoliduotųjų finansinių ataskaitų už paskutiniuosius trejus finansinius metus ar trumpesnį terminą (jei Paskolos gavėjas veikia trumpiau nei trejus metus) rinkinys, kuriame būtų išsamiai pateikta nuosavo kapitalo sudėtis. Jei dėl Paskolos kreipiasi Ūkininkas, jis turi Paskolos davėjui pateikti paskutinių trejų finansinių metų ar trumpesnio termino (jei Paskolos gavėjas veikia trumpiau nei trejus metus) finansinius dokumentus;
			7. priimant sprendimą dėl Paskolos suteikimo nėra gavęs Lietuvos Respublikoje valstybės pagalbos, kuri Paskolos davėjo sprendimu ir (ar) Europos Komisijos sprendimu (dėl individualios pagalbos arba pagalbos schemos) buvo pripažinta neteisėta ir nesuderinama su vidaus rinka, arba yra grąžinęs visą jos sumą, įskaitant palūkanas, kaip nustatyta 2015 m. liepos 13 d. Tarybos reglamente (ES) 2015/1589, nustatančiame išsamias Sutarties dėl ES veikimo 108 straipsnio taikymo taisykles;
			8. nėra valstybės ir (ar) savivaldybių įmonė ir įmonė, kurioje 25 procentus ir daugiau įmonės akcijų, pajų ar kitokių dalyvavimą įmonės kapitale žyminčių kapitalo dalių arba 25 procentus ir daugiau įmonės dalyvių balsų tiesiogiai ar netiesiogiai (pagal balsavimo sutartį, balsavimo teisės perleidimo sutartį, įgaliojimą ir pan.) atskirai arba kartu turi valstybė ir (ar) savivaldybė;
			9. Paskolos gavėjui gali būti suteikta atitinkamo dydžio valstybės pagalba, vadovaujantis Reglamento (ES) Nr. 651/2014 4 straipsnio 1 dalies c punkto ir 41 straipsnio (kai Paskolos gavėjas yra įmonė, Reglamento (ES) Nr. 2022/2472 4 straipsnio 1 dalies a punkto ir 14 straipsnio nuostatomis (kai Paskolos gavėjas yra žemės ūkio įmonė arba ūkininkas);
			10. Paskolos gavėjo veikla nėra vykdoma Reglamento (ES) Nr. 651/2014 1 straipsnio 2 dalies a punkte ir 3 dalies a ir c punkte, Reglamento (ES) Nr. 2022/2472 1 straipsnio 3 dalies a punkte išvardytais atvejais;
			11. jo ir (ar), Projekto rizika ir (ar) Paskolos negrąžinimo rizika yra priimtino rizikingumo lygio pagal Paskolos davėjo patvirtintą metodiką. Minimalus reikalaujamas kriterijus yra paskolos gavėjo nuosavybės rodiklis (nuosavo kapitalo ir viso turto santykis), kuris po Paskolos suteikimo nėra mažesnis kaip 0,1, skaičiuojant pagal paskutinių finansinių metų finansinių ataskaitų rinkinį ar paskutinį tarpinį finansinių ataskaitų rinkinį, kaip tai apibrėžta Lietuvos Respublikos įmonių atskaitomybės įstatymo 3 straipsnyje. Jeigu pagal paskutinių finansinių metų finansinių ataskaitų rinkinį nuosavybės rodiklis po Paskolos suteikimo yra mažesnis kaip 0,1, o pagal paskutinį tarpinį finansinių ataskaitų rinkinį yra didesnis kaip 0,1, Paskolos gavėjas privalo pateikti INVEGAI nuosavybės struktūros pokyčius pagrindžiančius dokumentus (sukauptų nuostolių padengimo, kapitalo padidinimo apmokėjimo, turto vertinimo ir (arba) kitus nuosavybės struktūros pokyčius įrodančius dokumentus). Nuosavybės rodiklis skaičiuojamas pagal formulę:

NKR = NK / VT, kurioje: NK – nuosavas kapitalas (Kapitalas + Akcijų priedai + Perkainojimo rezervai + Rezervai + Nepaskirstytasis pelnas (nuostoliai); VT – visas turtas (po naujos Paskolos išdavimo);* + - 1. yra pateikęs Paskolos davėjui įrodymus, kad neturi galimybės gauti finansavimo rinkoje. Norėdamas gauti Paskolą pagal Priemonę, Paskolos gavėjas turi pateikti tris atsisakymo finansuoti verslo subjektą pažymas Paskolos davėjui, pasirašytas finansų įstaigų, kad atsisakymo finansuoti verslo subjektą pažymoje nurodytomis sąlygomis finansavimas Paskolos gavėjui neteikiamas. Visais atvejais bent viena atsisakymo finansuoti verslo subjektą pažyma turi būti pateikiama pasirašyta LR licencijuoto banko (arba ES (EEE) licencijuoto užsienio banko filialo, įsteigto Lietuvoje) ir bent viena – finansų įmonės, kaip ji apibrėžta LR finansų įstaigų įstatyme. Įvertinus potencialų Paskolos gavėją ir prašomos (galimos) suteikti pagal Priemonę paskolos sumą, Paskolos gavėjui Paraiškoje nurodytu elektroninio pašto adresu išsiunčiama Paskolos davėjo suformuota atsisakymo finansuoti verslo subjektą pažymos forma. Atsisakymo finansuoti verslo subjektą pažymos pavyzdinė forma yra patalpinta Paskolos davėjo internetiniame puslapyje. Tinkama pažyma laikoma ir finansų įstaigos tipinė pasirašyta pažymos forma, kai joje nurodoma, kad finansavimas Paskolos gavėjui neteikiamas INVEGOS atsisakymo finansuoti verslo subjektą pažymos formoje nurodytomis sąlygomis. Trys Atsisakymo finansuoti verslo subjektą pažymos per elektroninę paraiškų teikimo sistemą turi būti pateiktos INVEGAI per 30 darbo dienų nuo INVEGOS prašymo pateikti jas gavimo dienos. Tuo atveju, jei Paskolos gavėjas per 30 darbo dienų, nepateikia trijų pasirašytų Atsisakymo finansuoti verslo subjektą pažymų, Paraiška toliau nevertinama ir yra atmetama.
			2. Neturi arba yra nutraukęs prekybinius įsipareigojimus su fiziniais ir (ar) juridiniais asmenimis, registruotais Rusijos Federacijoje ir Baltarusijos Respublikoje. Atitiktis šiame papunktyje nurodytam reikalavimui vertinama pagal Ūkio subjekto Paskolos davėjui pateiktą informaciją.
 |

**2.4. Projektams ir jų įgyvendinimui keliami reikalavimai:**

|  |  |  |
| --- | --- | --- |
|  | **Projektui ir jo įgyvendinimui keliami reikalavimai** | Paskolos teikiamos Projektams, kurie atitinka šiuos reikalavimus:* + - 1. Projektai turi būti įgyvendinami Lietuvos Respublikos teritorijoje.
			2. Projektą įgyvendinant ant statinio ar jo konstrukcijos dalies, statinys turi priklausyti Paskolos gavėjui nuosavybės teise ar kitu teisiniu pagrindu (nuoma, panauda). Statinys nuosavybės teisės ar kito teisinio pagrindo juridinis faktas turi būti įregistruotas VĮ Registrų centras Nekilnojamojo turto registre. Statinio nuomos (panaudos) sutartis turi būti sudaryta ne trumpesniam nei prašomos Paskolos trukmės laikotarpiui.
			3. Projektą įgyvendinant ant žemės, žemės sklypas Paskolos gavėjui turi priklausyti nuosavybės ar nuomos (subnuomos) teise, registruojant šiuos juridinius faktus VĮ Registrų centras Nekilnojamojo turto registre. Žemės sklypo nuomos (subnuomos) sutartis turi būti sudaryta ne trumpesniam nei prašomos Paskolos trukmės laikotarpiui.
			4. Projekto įgyvendinimui pasitelktas Rangovas privalo turėti visus leidimus, licencijas, elektros įrenginių įrengimo ir Energetikos įrenginiams eksploatuoti galiojančius atestatus, teisę verstis energetikos įrenginių eksploatavimo veikla bei kita Projekto įgyvendinimui reikalinga veikla. Paskolos gavėjas privalo užtikrinti Rangovo atitiktį šiame papunktyje nustatytiems reikalavimams.
			5. Tuo atveju, kai tame pačiame prijungimo taške sujungiamos kelios skirtingos atsinaujinančių išteklių energijos Elektrinės arba šios Elektrinės ir Energijos kaupimo įrenginys ar įrenginiai, Paskolos gavėjas privalo užtikrinti, kad pagal bendrą projektą bus įrengiami atsinaujinančiųjų išteklių energijos ir kaupimo įrenginiai (iki skaitiklio) kaip vienos investicijos komponentai. Atskirai Energijos kaupimo įrenginiai nėra finansuojami.
			6. Statant ir (ar) įsirengiant saulės ir (ar) vėjo energiją naudojančią elektrinę kartu su Energijos kaupimo įrenginiu, Paskolos gavėjas privalo visu Paskolos laikotarpiu iki kiekvienų kalendorinių metų sausio 31 dienos Paskolos davėjui pateikti Paskolos gavėjo pasirašytą ataskaitą, kad per praėjusius kalendorinius metus Energijos kaupimo įrenginyje kaupiama elektros energija iš tiesiogiai prijungtos saulės ir (ar) vėjo elektrinės sudarys ne mažiau kaip 75 proc. visos kaupiamos elektros energijos.
			7. Tuo atveju kai Projektą įgyvendina Žemės ūkio įmonė investuojanti į elektros energijos gamybą iš atsinaujinančiųjų išteklių žemės ūkio valdose, energijos ir kaupimo įrenginiai privalo būti naudojami tik Paskolos gavėjo energijos vartojimo poreikiams patenkinti, o jų gamybos pajėgumai negali būtų didesni už bendrą vidutinį metinį žemės ūkio valdoje, įskaitant ūkininko namų ūkį, suvartojamos elektros energijos kiekį. Teikiant Paskolą Žemės ūkio įmonei, turi būti laikomasi Reglamento (ES) Nr. 2022/2472 14 straipsnio 4 ir 10 dalies nuostatų.
			8. Įgyvendinęs Projektą Paskolos gavėjas privalo pateikti Valstybinės energetikos reguliavimo tarybos (toliau – VERT) išduotą leidimą gaminti elektros energiją bei prijungimo sutarčių ir (ar) atnaujinto elektros tinklų nuosavybės ribų akto ir (ar) pasirašyto kito sutarties priedo su elektros energijos tiekėju ir (ar) energetikos tinklų operatoriumi dokumentus, pagal kuriuos galima identifikuoti, kad Paskolos gavėjas įsirengė Elektrinę ir laikomas atitinkamo elektros energijos tipo vartotoju.
			9. Įgyvendinant Projektą, kuriam privalomas Lietuvos kariuomenės patvirtinimas, kad netaikomi apribojimai projektuoti ir statyti vėjo elektrinę, Paskolos gavėjas privalo tokį Lietuvos kariuomenės patvirtinimą turėti arba pateikti įrodymus, kad buvo kreiptasi dėl tokio patvirtinimo išdavimo.
			10. Įgyvendinant Projektą, kuriam privalomas poveikio aplinkai vertinimas, Paskolos gavėjas privalo atlikti poveikio aplinkai vertinimą.
			11. Įgyvendinant Projektą, kuriam privalomas savivaldybės, kurioje numatoma statyti ar įrengti elektrinę, administracijos patvirtinimas, kad planuojamos plėtoti elektrinės įrengimas ar statyba yra galimi, Paskolos gavėjas privalo turėti tokį savivaldybės patvirtinimą arba pateikti įrodymus, kad buvo kreiptasi dėl tokio savivaldybės patvirtinimo išdavimo.
 |
|  | **Papildomi Projektui ir jo įgyvendinimui keliami reikalavimai** | Projektui įgyvendinti Paskolos gavėjas privalo:* + - 1. Turėti statybą leidžiančius dokumentus (jei tokie dokumentai yra privalomi).
			2. Turėti VERT leidimą plėtoti elektros energijos gamybos pajėgumus (jei toks dokumentas yra privalomas).
			3. Tuo atveju, jei Paskolos gavėjas kreipiasi Paskolos statyti ir (ar) įsirengti saulės ir (ar) vėjo energiją naudojančią elektrinę kartu su Energijos kaupimo įrenginiu, Paraiškos pateikimo metu turi turėti VERT leidimą plėtoti elektros energijos gamybos pajėgumus ir VERT leidimą plėtoti energijos kaupimo pajėgumus (jei tokie dokumentai yra privalomi).
			4. Parengti verslo planą, pagrindžiantį Paskolos poreikį, kaip tai nurodyta Aprašymo 2.4.3.3 papunktyje;
			5. Užtikrinti, kad visa montuojama statomos ir įrengiamos naujos atsinaujinančius išteklius naudojančios elektrinės ir energijos kaupimo įrenginio statybai ir įrengimui naudojama elektrotechninė įranga, įrenginiai, konstrukcijos, kabeliai ir kita susijusi įranga atitinka įprastai tokiai įrangai keliamus ES standartus, bus nauja, iki šiol niekur nenaudota bei neeksploatuota, turės garantinio ir pogarantinio aptarnavimo priežiūros laikotarpį (bendras garantinio ir pogarantinio aptarnavimo priežiūros laikotarpis negali būti trumpesnis nei Paskolos sutarties terminas), informaciją apie kuriuos Paskolos gavėjas įsipareigoja pateikti Paskolos davėjui pareikalavus.
			6. Apdrausti Projektui įgyvendinti skirtą ilgalaikį materialųjį turtą, kuris įsigytas ar sukurtas iš Projektui skirto finansavimo lėšų, maksimaliu turto atkuriamosios vertės draudimu nuo visų galimų rizikos atvejų Paskolos sutarties galiojimo laikotarpiu. Draudimo sutarties naudos gavėjas turi būti Paskolos gavėjas.
 |
|  | **Su Paraiška teikiami dokumentai ir informacija** | Kartu su Paraiška Paskolos gavėjas turi pateiki:* + - 1. SVV subjekto statuso deklaraciją, užpildytą pagal šiame tinklapyje esančią formą: <https://eimin.lrv.lt/lt/veiklos-sritys/verslo-aplinka/smulkiojo-ir-vidutinio-verslo-politika/statuso-deklaravimas-aktualus-dokumentai> (teikia ūkininkas, MVĮ);
			2. Dokumentų, privalomų įgyvendinant pinigų plovimo bei terorizmo finansavimo prevenciją kopijas (pvz., juridinio asmens įstatai, veiklos sutartis, nuostatai ar jų atitikmuo, JAR išplėstinis išrašas, vadovo asmens tapatybės dokumentas, Ūkio subjekto kontrolės ir valdymo struktūros aprašymas);
			3. Verslo planą su projekto aprašymu (toliau – Verslo planas). Verslo planas – laisvos formos dokumentas, kuriame turi būti  nurodyti Projekto ekonominis pagrįstumas bei atsiperkamumas. Verslo plane turi būti aprašyta vykdoma ir planuojama vykdyti veikla, esama ir prognozuojama finansinė būklė, siūlymas dėl Paskolos įmokų mokėjimo grafiko išdėstymo, Paskolos užtikrinimo priemonės, investicijų aprašymas ir investicijas pagrindžiantys dokumentai (pvz., statybą leidžiantis dokumentas, elektrinės prijungimo techninės sąlygos, leidimai, licencijos, reikalingos veiklai vykdyti ar projektui įgyvendinti), statomos (įrengiamos) elektrinės ir energijos kaupimo įrenginio parametrai, rūšis, planuojami prijungimo etapai ir pan. Taip pat turi būti pateiktos finansinės veiklos prognozės (skaičiavimai), atspindintys Ūkio subjekto galimybę laiku mokėti įmokas pagal visus esamus ir būsimus Ūkio subjekto finansinius įsipareigojimus visam Paskolos terminui;
			4. Ūkio subjekto akcininkų pritarimą dėl paskolos iš Paskolos davėjo ėmimo, jei toks pritarimas yra privalomas pagal Paskolos gavėjo įstatus ar nuostatus, ar kitus lygiaverčius dokumentus (sprendimas, patvirtintas juridinio asmens atitinkamo valdymo organo ar asmens (asmenų grupės), turinčio (turinčios) teisę priimti tokius sprendimus, kuriuo nutarta projekto įgyvendinimui skirti būtiną sumą);
			5. Dokumentus, reikalingus Elektrinės prijungimui vadovaujantis Lietuvos Respublikos energetikos ministro 2012 liepos 4 d. įsakymu Nr. 1-127 patvirtintu Elektros energijos gamintojų ir vartotojų elektros įrenginių prijungimo prie elektros tinklų tvarkos aprašo bei ESO pasinaudojimo elektros skirstomaisiais tinklais aprašo, patvirtinto VERT 2023 m. kovo 1 d. nutarimu Nr. 23ITA-36 nustatyta tvarka, įskaitant:
				1. Galiojantį leidimą plėtoti elektros energijos gamybos pajėgumus (jei tokie dokumentai yra privalomi) arba Elektrinės prijungimo prie energetikos tinklų prijungimo sąlygas (planuojama įrengti elektrinė turi būti saulės ir (ar) vėjo elektrinė);
				2. Galiojantį leidimą plėtoti energijos kaupimo pajėgumus (jei tokie dokumentai yra privalomi) ir energijos kaupimo įrenginio prijungimo sąlygas;

Statybą leidžiantį dokumentą (jo numeris ir data ir nuoroda į jį), kai Paskolos gavėjas tokį dokumentą turi Paraiškos pateikimo metu. Visais atvejais, Paskolos gavėjas iki Paskolos sutarties pasirašymo privalo pateikti statybą leidžiančius dokumentus (jei tokie dokumentai yra privalomi). * + - * 1. Gautą Viešojo administravimo įstatymo 10 straipsnio 4 dalyje nustatytais terminais Lietuvos kariuomenės patvirtinimą, kad netaikomi apribojimai projektuoti ir statyti vėjo elektrinę, kai Paskolos gavėjas tokį dokumentą turi Paraiškos pateikimo metu. Visais atvejais, Paskolos gavėjas iki Paskolos sutarties pasirašymo privalo pateikti patvirtinimą arba pateikti įrodymus, kad buvo kreiptasi dėl patvirtinimo išdavimo (jei šis patvirtinimas privalomas);
				2. Gautą teigiamą poveikio aplinkai vertinimą, kai Paskolos gavėjas tokį dokumentą turi Paraiškos pateikimo metu. Visais atvejais, Paskolos gavėjas iki Paskolos sutarties pasirašymo privalo pateikti poveikio aplinkai vertinimą (jei šis vertinimas privalomas);
				3. Savivaldybės, kurioje numatoma statyti ar įrengti elektrinę, administracijos patvirtinimą, kad planuojamos plėtoti elektrinės įrengimas ar statyba yra galimi, kai Paskolos gavėjas tokį dokumentą turi Paraiškos pateikimo metu. Visais atvejais, Paskolos gavėjas iki Paskolos sutarties pasirašymo privalo pateikti patvirtinimą arba pateikti įrodymus, kad buvo kreiptasi dėl patvirtinimo išdavimo (jei šis patvirtinimas privalomas);
				4. Kiti Paskolos gavėjų turimi su prijungimu susiję dokumentai.
			1. Atsinaujinančių išteklių elektros energijos gamybos įrenginius planuojant įrengti ant žemės, nuosavybės teise ar kitu teisėtu pagrindu valdomo žemės sklypo, kuriame įrengiamos atsinaujinančių išteklių (saulės ir (ar) vėjo) energiją naudojančios technologijos, įrodančius dokumentus.
			2. Atsinaujinančių išteklių elektros energijos gamybos įrenginius planuojant įrengti ant statinio ar jo konstrukcijos dalies, nuosavybės teise ar kitu teisėtu pagrindu valdomo pastato, kuriame įrengiamos atsinaujinančių išteklių (saulės ir (ar) vėjo) energiją naudojančios technologijos, įrodančius dokumentus.
			3. Patvirtintas finansinių ataskaitų kopijas už trejus paskutinius finansinius metus ar nuo Pareiškėjo veiklos pradžios, jei Pareiškėjas veikia trumpiau nei trejus metus (taikoma, kai Pareiškėjas yra ūkininkas).
			4. Praėjusių finansinių metų finansinių ataskaitų kopijas (taikoma, jei Pareiškėjas ir (ar) Pareiškėjo patronuojanti įmonė (išskyrus Pareiškėjus ūkininkus) nėra įstatymų nustatyta tvarka pateikę finansinių ataskaitų kopijų už praėjusius metus valstybės įmonei Registrų centrui, kadangi tokios prievolės terminas dar nėra suėjęs).
			5. Einamųjų finansinių metų tarpinę paskutinio ketvirčio ataskaitą, jei nuo einamojo ketvirčio pradžios yra praėję 40 kalendorinių dienų. Tuo atveju jei nuo einamojo ketvirčio pradžios nėra praėję 40 kalendorinių dienų, turi būti teikiama praėjusio ketvirčio finansinė ataskaita;
			6. Ataskaitą apie elektros energijos suvartojimą per 2 (dvejus) paskutinius kalendorinius metus. Jei Pareiškėjas veikia trumpiau nei 2 (dvejus) metus, pateikiamos ataskaitos nuo Pareiškėjo veiklos pradžios (reikalavimas taikomas išimtinai Aprašymo 2.3.1.3. papunktyje nurodytiems subjektams).
			7. Informaciją apie Privatų investuotoją ir privalomų nuosavų ar skolintų lėšų šaltinį (Pareiškėjo kredito įstaigos sąskaitos išrašas apie turimas Pareiškėjo lėšas, kredito įstaigos pažyma, preliminarus sprendimas ar sutartis apie suteikiamą paskolą ar kt.). Jei Ūkio subjektas ketina Projekto finansavime dalyvauti nuosavomis lėšomis, tokiu atveju ši informacija turi būti pagrindžiama Verslo plane, kuris teikiamas kartu su Paraiška;
			8. Ūkininko ūkio įregistravimo pažymėjimo kopiją (taikoma, kai Pareiškėjas yra ūkininkas);
			9. Užpildytą detalią informaciją apie planuojamą statyti ir (ar) įsirengti saulės ir (ar) vėjo energiją naudojančią elektrinę pagal Paraiškos priedą Nr. 1;
			10. Užpildytą Paraiškos priedą Nr. 2 „Paskolos gavėjo esamų kreditorių ir debitorių detalizacija“;
			11. Užpildytą Paraiškos priedą Nr. 3 „Įmonės finansinių prognozių scenarijus, gavus finansavimą“;
			12. Užpildytą Paraiškos priedą Nr. 4, dėl Projekto atitikimo principui „nedaryti reikšmingos žalos“, kaip apibrėžta 2020 m. birželio 18 d. Europos Parlemento ir Tarybos reglamento (ES) Nr. 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) Nr. 2019/2088 (toliau – Reglamentas Nr. 2020/852), 17 straipsnyje, atsižvelgiant į 2021 m. vasario 18 d. Europos Komisijos pranešimu Nr. 2021/C 58/01 patvirtintas Reikšmingos žalos nedarymo principo taikymo pagal Ekonomikos gaivinimo ir atsparumo didinimo priemonės reglamentą technines gaires (toliau – RŽN gairės);
			13. Įgaliojimą pateikti paraišką (jei paraišką teikia ne Ūkio subjekto vadovas) ar Ūkio subjekto notariškai patvirtintą arba informacinių technologijų priemonėmis sudarytą įgaliojimą kitam fiziniam ar juridiniam asmeniui už jį atlikti su paraiškos pateikimu susijusius veiksmus;
			14. Kitus su Projekto įgyvendinimu susijusius dokumentus ar informaciją.
 |

* 1. **Projektų finansavimo sąlygos:**

|  |  |  |
| --- | --- | --- |
|  | **Paskolos paskirtis** | Paskola teikiama projektui, kuris skirtas saulės ir (ar) vėjo energiją naudojančiai elektrinei statyti ir (ar) įrengti arba investicijoms į gaminančių vartotojų saulės ir (ar) vėjo elektrinių parkų vystymo projektus bei hibridinėms elektrinėms statyti ir (ar) įrengti (kai tame pačiame elektros įrenginių prijungimo prie elektros tinklų taške į sistemą sujungtos kelios skirtingas atsinaujinančių išteklių energijos rūšis naudojančios elektrinės arba šios elektrinės ir energijos kaupimo įrenginys ar įrenginiai), finansavimui. Už Paskolos panaudojimą pagal Paskolos sutartyje nurodytą paskirtį atsakingas Paskolos gavėjas. |
|  | **Paskolos valiuta** | Visi mokėjimai pagal Paskolos sutartį atliekami eurais. |
|  | **Tinkamos finansuoti Projekto išlaidos** | Paskolos lėšomis gali būti apmokamos šios Projekto išlaidos:* + - 1. nuosavybės teise ar kitais teisėtais pagrindais valdomo žemės sklypo ar jo dalies sutvarkymas, infrastruktūros ir inžinerinių tinklų bei sistemų sklype įrengimas ir (ar) sutvarkymas ir apsaugos įrengimo darbai (jei saulės ir (ar) vėjo elektrinė statoma ant žemės);
			2. saulės ir (ar) vėjo elektrinės ir reikalinga įsigyti susijusi elektrotechninė įranga, konstrukcijos, kabeliai bei susiję montavimo (derinimo) darbai ir kiti susiję saulės ir (ar) vėjo elektrinės statybos darbai, atliekami pagal rangos sutartį;
			3. elektros kabelio tiesimo darbai iki saulės ir (ar) vėjo elektrinės prijungimo vietos;
			4. Energijos skirstymo operatoriaus tinklo dalies reikalingos investicijos pagal prisijungimo sąlygas. Naujai pastatyti ir (ar) perkelti elektros tinklai perduodami tinklų operatoriui LR energetikos įstatymo 15 str. ir 16 str. 3 d. nustatyta tvarka;
			5. Elektros energijos kaupimo įrenginiai, skirti Paskolos gavėjo reikmėms, ir (ar) jų sistemos įrengimo darbai, jei tenkinamos Aprašymo 2.4.1.5 ir 2.4.1.6 papunkčių sąlygos.
 |
|  | **Nefinansuotinos išlaidos arba Netinkamos išlaidos Paskolos lėšomis** | Paskolos lėšomis negali būti apmokamos: * + - 1. išlaidos, kurios nėra susijusios su Paskolos gavėjo Projektu ir kurios neatitinka 2.5.3 papunktyje nurodytų Tinkamų finansuoti Projekto išlaidų;
			2. išlaidos, kurios buvo anksčiau finansuotos (apmokėtos) iš ES fondų, kitų ES finansinės paramos priemonių ir (ar) kitos tarptautinės paramos ar nacionalinių lėšų;
			3. paraiškos Paskolai ir Verslo plano parengimo išlaidos;
			4. žemės įsigijimo ir (ar) nuomos ir su tuo susijusios išlaidos;
			5. jei Projektas neatitinka principo „nedaryti reikšmingos žalos“, kaip apibrėžta Reglamento (ES) Nr. 2020/852 17 straipsnyje, atsižvelgiant į RŽN gaires;
			6. Projektui, kurio investicijos pradėtos įgyvendinti iki paraiškos pateikimo dienos, t. y. iki paraiškos pateikimo dienos jau pasirašyta (-os) sutartis (-ys) ir (arba) apmokėta sąskaita dėl turto įsigijimo, prekių tiekimo ir (ar) paslaugų atlikimo, rangos darbų pradėjimo;
			7. Privataus finansuotojo atliktos investicijos į Projektą (apmokėtos Projekto išlaidos, kurios yra Tinkamos finansuoti išlaidos), kurios atliktos iki Paraiškos Paskolai gauti pateikimo dienos, nebus laikomos tinkamu Privataus finansuotojo dalyvavimu Projekte;
			8. Atsiskaitymams su Rusijos Federacijoje ir Baltarusijos Respublikoje registruotais subjektais.
 |
|  | **Tinkamų išlaidų patyrimo laikotarpis** | Projekto investicijos turi būti pradėtos ne anksčiau nei paraiškos pateikimo Paskolos davėjui data (išskyrus Pasirengimo Projektui įgyvendinti darbus). |
|  | **Paskolos suma vienam Paskolos gavėjui** | * + - 1. Vienam Paskolos gavėjui iš Priemonės lėšų gali būti suteikiamos kelios Paskolos, tačiau bendra Paskolų suma negali būti didesnė nei 10 000 000 Eur (dešimt milijonų eurų);
			2. Suteikiamos paskolos suma Paskolos gavėjui ar įmonių grupei (jei paskolos gavėjas priklauso įmonių grupei) negali viršyti 10 000 000 Eur (dešimt milijonų eurų);
			3. Galimas suteikti Paskolos dydis vienam Paskolos gavėjui apskaičiuojamas atsižvelgiant į galimą suteikti valstybės pagalbos dydį;

Tinkamų finansuoti Projekto išlaidų dalis, kurios nepadengia Paskolos lėšos, turi būti finansuojama Privataus finansavimo lėšomis. |
|  | **Paskolos trukmė** | * + - 1. Paskolos laikotarpis negali būti ilgesnis kaip 120 mėnesių (įskaitant paskolos grąžinimo atidėjimo laikotarpį);
			2. Paskolos gavėjas gali Paskolą ar jos dalį grąžinti anksčiau nei Paskolos sutartyje nurodytas Paskolos laikotarpis be jokių papildomų mokesčių;
			3. Trumpesnė nei 120 mėnesių laikotarpio Paskola gali būti pratęsiama iki maksimalaus galimo 120 mėnesių laikotarpio, jei Paskolos gavėjas pateikia pagrįstus argumentus ir sumoka Paskolos davėjo nustatytą Paskolos sutarties sąlygų keitimo mokestį.
 |
|  | **Paskolos grąžinimo atidėjimo terminas** | Iki šio Aprašymo 2.5.10. papunktyje nurodyto Paskolos panaudojimo termino pabaigos. |
|  | **Palūkanų norma** | * + - 1. Tais atvejais, kai Paskola skiriama Paskolos gavėjams, siekiantiems statyti ir (ar) įsirengti saulės elektrinę ir (ar) vėjo elektrinę ir gaminti elektros energiją savo vartojimo reikmėms, Paskola teikiama taikant kintamąsias palūkanas, kurias sudaro 1 procento fiksuota marža ir 6 mėnesių Europos tarpbankinės rinkos palūkanų norma (toliau – EURIBOR).
			2. Tais atvejais, kai Paskola skiriama Paskolos gavėjams investuojantiems į Gaminančių vartotojų saulės ir (ar) vėjo elektrinių parkų vystymo projektus, Paskola teikiama taikant kintamąsias palūkanas, kurias sudaro 2,5 procento fiksuota marža ir 6 mėnesių EURIBOR.
 |
|  | **Paskolos panaudojimo terminas** | Paskolos panaudojimo laikotarpis – iki 36 mėnesių nuo Paskolos sutarties pasirašymo bet ne ilgiau nei iki Projekto užbaigimo. Jei Paskolos sutartyje nustatomas trumpesnis nei 36 mėnesių Paskolos panaudojimo terminas, jis gali būti pratęsiamas neviršijant maksimalaus 36 mėnesių termino Paskolos davėjo ir Paskolos gavėjo susitarimu, kuriuo keičiama Paskolos sutartis, ir Paskolos gavėjui sumokėjus Paskolos davėjo nustatytą Paskolos sutarties sąlygų pakeitimo mokestį. |
|  | **Paskolos išmokėjimo Paskolos gavėjui tvarka** | Paskolos lėšos išmokamos Paskolos gavėjui pagal Paskolos gavėjo pateiktus mokėjimo prašymus. Kartu su mokėjimo prašymu, mokėjimo prašyme nurodytai sumai, Paskolos gavėjas privalo pateikti sąskaitas faktūras ir (ar) kitus pagrindžiančius dokumentus (pvz., sutartis ir pan.). Mokėjimo prašymų teikimo tvarka Paskolos gavėjui nustatoma Paskolos sutartyje. |
|  | **Avansas**  | Avansiniai mokėjimai yra galimi pagal išankstinę sąskaitą faktūrą arba sąskaitą faktūrą tik už prekes ir medžiagas. Avansiniai išmokėjimai gali siekti ne daugiau kaip 30 proc. nuo Tinkamų finansuoti Projekto išlaidų sumos. |
|  | **Paskolos grąžinimo būdas** | Linijinis (pagal nustatytą Mokėjimų grafiką grąžinama fiksuota Paskolos dalis ir kintanti palūkanų, paskaičiuotų pagal likusio įsiskolinimo sumą, dalis). |
|  | **Paskolos įmokų mokėjimo grafikas ir Paskolos grąžinimas** | Mokėjimo grafikas sudaromas per 10 darbo dienų po Paskolos ar jos dalies išmokėjimo. Mokėjimo grafike įmokos išdėstomos lygiomis dalimis kas mėnesį. Paskolos gavėjas Paskolą ar jos dalį gali grąžinti anksčiau nei nustatyta Mokėjimo grafike. Įmokos, kurias sudaro Paskolos dalis ir (ar) palūkanų dalis, mokamos kas mėnesį, Paskolos sutartyje nustatytą įmokos dieną. Atsižvelgiant į Paskolos gavėjo prognozuojamus srautus ar kitas Paskolos vertinimo metu nustatytas aplinkybes, įmokų mokėjimo grafikas gali būti išdėstomas nelygiomis dalimis.Paskolos gavėjas Paskolą turi pradėti grąžinti visais atvejais ne vėliau nei suėjus Paskolos grąžinimo atidėjimo terminui (jei taikoma). |
|  | **Delspinigiai**  | Paskolos gavėjui vėluojant vykdyti savo finansinius įsipareigojimus (t. y. negrąžinus Paskolos dalies ir (ar) nesumokėjus palūkanų) pagal Paskolos sutartį, jis privalo mokėti 0,03 proc. dydžio delspinigius už kiekvieną pradelstą mokėti dieną. |
|  | **Probleminių Paskolų administravimas** | Paskola laikoma problemine, kai Paskolos gavėjas nesugeba vykdyti finansinių įsipareigojimų pagal Paskolos sutartį (toliau – Problemine), t. y.: 1. Paskolos gavėjui iškeliama nemokumo (restruktūrizavimo ar bankroto) byla; 2. Paskolos gavėjas 90 (devyniasdešimt) ir daugiau kalendorinių dienų neįvykdo finansinių įsipareigojimų pagal Paskolos sutartį (t. y. negrąžina Paskolos dalies ir (ar) nesumoka palūkanų). Jei Paskola tampa Problemine, Paskolos davėjas, vadovaudamasi savo vidinėmis procedūromis, turi teisę Paskolos sutartyje nustatytais atvejais ir tvarka, vienašališkai, nesikreipdama į teismą, nutraukti Paskolos sutartį ir pareikalauti nedelsiant grąžinti Paskolą (jos dalį) kartu su mokėtinomis Palūkanomis ir kitomis pagal Paskolos sutartį mokėtinomis sumomis. Paskolai tapus Problemine, Paskolos gavėjas turi teisę kreiptis į Paskolos davėją dėl Paskolos restruktūrizavimo, o Paskolos davėjas skolininko įsipareigojimų vykdymo atžvilgiu, vadovaudamasi savo vidinėmis procedūromis, turi teisę prašyti pateikti papildomas prievolės užtikrinimo priemones už Paskolos įmokų mokėjimo grafiko pakeitimą ir skolos dengimo grafiko sudarymą. |
|  | **Paskolos užtikrinimo priemonės** | Už Paskolos lėšas finansuojamas ilgalaikis turtas ar kitas lygiavertis ilgalaikis turtas (t. y. ne mažesnės vertės nei Paskolos lėšomis finansuojamas turtas) turi būti pirminiu įkeitimu įkeistas Paskolos davėjo naudai. Paskolos davėjas įvertina už Paskolos lėšas įsigyjamo turto tinkamumą ir Paskolos gavėjo pajėgumą gražinti Paskolą. Tuo atveju, jeigu dėl už Paskolos lėšas įsigyjamo ilgalaikio materialiojo turto mažo likvidumo ar teisinių kliūčių jis yra neįkeičiamas, Paskolos davėjas kreipiasi į Paskolos gavėją dėl kitos priimtinos Paskolos grąžinimą užtikrinančios priemonės.Visas išlaidas, susijusias su Paskolos užtikrinimo priemonių įforminimu (turto vertinimo, notaro paslaugų mokesčiai ir kt.), apmoka Paskolos gavėjas. |
|  | **Privataus finansuotojo dalyvavimas Projekto įgyvendinime** | * + - 1. Paskola gali būti suteikta tik tuo atveju, jei Projekto finansavime dalyvauja nors vienas Privatus finansuotojas. Privatus finansuotojas Projekte dalyvauja teikdamas Paskolos gavėjui Paskolą Projektui finansuoti ir (ar) finansuodamas Projektą kitais būdais.
			2. Privatus finansuotojas prie Projekto įgyvendinimo turi prisidėti ne mažiau kaip 20 procentų tinkamų finansuoti Projekto išlaidų suma, kuri skaičiuojama be PVM, išskyrus tuos atvejus, kai Paskolos gavėjas yra ne PVM mokėtojas. Privataus finansuotojo lėšos negali būti finansuotos ar finansuojamos iš kitų Lietuvos Respublikos valstybės biudžeto ir (arba) savivaldybių biudžetų, kitų piniginių išteklių, kuriais disponuoja valstybė ir (ar) savivaldybės, ES struktūrinių fondų, kitų ES finansinės paramos priemonių ar kitos tarptautinės paramos lėšų ir šiam finansavimui gauti negali būti suteikta valstybės pagalba.
 |
|  | **Paskolos sutarties sudarymo ir administravimo mokesčiai** | Paskolos gavėjas moka 0,4 proc. dydžio Paskolos sutarties sudarymo vienkartinį mokestį nuo Paskolos sumos, bet ne mažiau kaip 200 Eur. Paskolos sudarymo mokestis pagal Paskolos davėjo išrašytą i sąskaitą mokamas prieš Paskolos sutarties pasirašymą. |
|  | **Paskolos sutarties sąlygų keitimo mokestis** | 100 Eur mokestis pagal INVEGOS išrašytą išankstinę sąskaitą, mokamas tuo atveju, kai Paskolos sutarties sąlygų ar įmokų mokėjimo grafiko (išskyrus grafiko keitimą išankstinio ar dalinio Paskolos grąžinimo atveju) pakeitimą inicijuoja Paskolos gavėjas. Mokestis sumokamas po prašymo pakeisti Paskolos sutarties sąlygas ar įmokų Mokėjimo grafiką pateikimo. Paskolos sutarties sąlygų ir įmokų Mokėjimo grafiko pakeitimas atliekamas po Paskolos sutarties sąlygų keitimo mokesčio sumokėjimo. |
|  | **Viešinimas** | Paskolos davėjas informaciją apie Priemonės sąlygas skelbia savo interneto svetainėje www.invega.lt, taip pat, savo iniciatyva, gali taikyti ir kitas Priemonės viešinimo priemones. Paskolos gavėjų sąrašai skelbiami Paskolos davėjo interneto svetainėje ir kitur teisės aktų nustatyta tvarka.Paskolos gavėjas, informuodamas apie ir viešindamas įgyvendinamą Projektą, privalo nurodyti, kad finansavimas Projektui yra skiriamas iš INVEGOS fondo lėšų. |
|  | **Audito reikalavimai** | Paskolos sutartyje bus nustatyta, kad Paskolos gavėjas bus įpareigotas sudaryti galimybę Europos Komisijos, Europos Audito Rūmų, Finansų ministerijos, Ekonomikos ir inovacijų ministerijos, Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Lietuvos Respublikos specialiųjų tyrimų tarnybos, Konkurencijos tarybos įgaliotiems atstovams, INVEGOS, kitiems ES institucijų ir ES įstaigų bei tinkamai įgaliotų nacionalinių subjektų, turintiems teisę tikrinti, kaip panaudojamos Priemonės lėšos atstovams atlikti patikrinimą, įvertinant Paskolos gavėjo įsipareigojimus pagal Paskolos sutartį vykdymą. |
|  | **Kitos Projektų finansavimo sąlygos** | Paskolos gavėjas per visą Paskolos laikotarpį be išankstinio rašytinio Paskolos davėjo sutikimo negali:* + - 1. Suteikti paskolų ar kita forma teikti finansavimo kitiems ūkio subjektams ir (ar) fiziniams asmenims, išskyrus prekių pardavimą, paslaugų suteikimą atidėjus apmokėjimą ar išsimokėtinai;

 * + - 1. Mokėti dividendų ar tantjemų, mažinti įstatinį kapitalą su tikslu išmokėti lėšas paskolos gavėjo dalyviams;
			2. Supirkti Paskolos gavėjo kapitalo dalių (akcijų) ir (ar) išmokėti pelno dalies Paskolos gavėjo dalyviui (-iams) kitokiais būdais, investuoti lėšas į kitus ūkio subjektus.
 |

* 1. **Valstybės pagalbos reikalavimai:**

|  |  |  |
| --- | --- | --- |
|  | **Valstybės pagalbos apskaičiavimas** | * + - 1. Paskolos davėjas yra atsakingas už valstybės pagalbos Paskolos gavėjui skaičiavimą ir registravimą Suteiktos valstybės pagalbos ir nereikšmingos (*de minimis*) pagalbos registre, kurio nuostatai patvirtinti Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos (*de minimis*) pagalbos registro nuostatų patvirtinimo“ (toliau – Registras).
			2. Valstybės pagalbos, suteikiamos Paskolos gavėjui, dydis, išreikštas subsidijos ekvivalentu (toliau – Paskolos subsidijos ekvivalentas), apskaičiuojamas pagal formulę:

SE = K x T x (N + 4 proc. – M proc.), kurioje:SE – Paskolos subsidijos ekvivalentas;K – Paskolos suma, eurais;T – Paskolos laikotarpis, kai Paskolos gavėjas naudojasi ar gali naudotis Paskolos lėšomis, išreikštas metais;N – Europos Komisijos kiekvieno mėnesio pirmą kalendorinę dieną skelbiama orientacinė palūkanų norma (https://ec.europa.eu/competition-policy/state-aid/legislation/reference-discount-rates-and-recovery-interest-rates/reference-and-discount\_en);M – metinė palūkanų norma, taikoma Paskolos gavėjui (Paskolos sutartimi nustatyta palūkanų norma).* + - 1. Valstybės pagalbos, suteikiamos Paskolos gavėjui, dydis apskaičiuojamas taip:
				1. palūkanos skaičiuojamos nuo visos Paskolos sumos visam Paskolos laikotarpiui, neatsižvelgiant į numatytą Paskolos grąžinimą pagal įmokų mokėjimo grafiką;
				2. apskaičiuojamas didžiausias galimas suteikti valstybės pagalbos dydis pagal formulę:

D = K x L, kurioje:D – didžiausias galimas suteikti valstybės pagalbos dydis, eurais;K – tinkamų finansuoti išlaidų, kurios apmokamos Paskolos lėšomis ir prie kurių prisideda Privatus finansuotojas, suma eurais;L – didžiausias galimas valstybės pagalbos intensyvumas, nustatytas vadovaujantis Reglamento (ES) Nr. 651/2014 41 straipsniu (kai Paskolos gavėjas yra MVĮ, nevykdanti veiklos pirminės žemės ūkio produktų gamybos sektoriuje, arba didelė įmonė) arba Reglamento (ES) Nr. 2022/2472 14 straipsniu (kai Paskolos gavėjas yra žemės ūkio įmonė arba ūkininkas);* + - * 1. apskaičiavus Paskolos subsidijos ekvivalentą, kaip nurodyta Priemonės schemos 14.2 papunktyje, įvertinama, ar jis neviršys didžiausio galimo suteikti valstybės pagalbos dydžio, nustatyto Reglamento (ES) Nr. 651/2014 4 straipsnio 1 dalies c punkte (kai Paskolos gavėjas MVĮ, nevykdanti veiklos pirminės žemės ūkio produktų gamybos sektoriuje, arba didelė įmonė) arba Reglamento (ES) Nr. 2022/2472 4 straipsnio 1 dalies a punkte (kai Paskolos gavėjas yra žemės ūkio įmonė arba ūkininkas). Jeigu Paskolos subsidijos ekvivalentas viršija didžiausią galimą suteikti valstybės pagalbos dydį, atitinkamai yra keičiamos Paskolos suteikimo sąlygos (Paskolos suma, Paskolos laikotarpis, Paskolos palūkanų normos dydis).
 |
|  | **Valstybės pagalbos sumavimas** | * + - 1. Teikiama valstybės pagalba sumuojama, kaip tai nurodyta Reglamento (ES) Nr. 651/2014 8 straipsnyje;
			2. Teikiama valstybės pagalba sumuojama, kaip tai nurodyta Reglamento (ES) Nr. 2022/2472 8 straipsnyje.
 |
|  | **Stebėsena** | Paskolos davėjas turi užtikrinti, kad teikiama Paskola atitiktų Reglamento (ES) Nr. 651/2014, Reglamento (ES) Nr. 2022/2472, Priemonės schemos ir Aprašymo nuostatas. |
|  | **Skaidrumo reikalavimai** | * + - 1. Vadovaujantis Reglamento (ES) Nr. 651/2014 9 straipsnio, Reglamento (ES) Nr. 2022/2472 9 straipsnio nuostatomis, informaciją apie suteiktą valstybės pagalbą ne vėliau kaip per 6 mėnesius nuo valstybės pagalbos suteikimo dienos būtina paskelbti Europos Komisijos valstybės pagalbos skaidrumo viešos paieškos interneto svetainėje <https://webgate.ec.europa.eu/competition/transparency/public?lang=en>.
			2. Reglamento (ES) Nr. 651/2014 III priede, Reglamento (ES) Nr. 2022/2472 III priede, nurodytą informaciją pagalbos davėjas ne vėliau kaip per 3 mėnesius nuo pagalbos suteikimo dienos pateikia Lietuvos Respublikos ekonomikos ir inovacijų ministerijai, kuri ją paskelbia Priemonės schemos 17.1 papunktyje nurodytoje interneto svetainėje.
 |
|  | **Kita svarbi informacija apie valstybės pagalbą** | Jei nustatoma, kad Paskolos gavėjas pateikė neteisingą informaciją ir (ar) dokumentus ir (ar) nuslėpė informaciją, turinčią reikšmės Paskolos suteikimui, Paskolos gavėjas privalo grąžinti visą neteisėtai gautą valstybės pagalbą su palūkanomis, tai yra Paskolą su Paskolos sutartyje nustatytomis palūkanomis ir su palūkanomis, apskaičiuotomis nuo valstybės pagalbos suteikimo dienos (Paskolos sutarties pasirašymo dienos) iki jos išieškojimo dienos, kaip nustatyta Reglamente (ES) Nr. 2015/1589. |

* 1. **Informacijos ir dokumentų saugojimas:**

|  |  |  |
| --- | --- | --- |
|  | **Informacijos ir dokumentų saugojimas** | * + - 1. Paskolos davėjas užtikrina su Priemonės įgyvendinimu ir Paskolų suteikimu susijusių dokumentų saugojimą, vadovaudamasis Reglamento (ES) Nr. 651/2014 12 straipsnio, Reglamento (ES) Nr. 2022/2472 13 straipsnio nuostatomis;
			2. Paskolos gavėjas visą informaciją ir dokumentus, susijusius su gautos Paskolos lėšų panaudojimu bei valstybės pagalbos teikimu, privalo saugoti 10 metų po Paskolos sutarties galiojimo pabaigos.
 |

* 1. **Sprendimų apskundimo tvarka:**

|  |  |  |
| --- | --- | --- |
|  | **Sprendimų apskundimo tvarka** | Ginčai kylantys dėl INVEGOS priimtų sprendimų per vieną mėnesį nuo įteikimo dienos gali būti skundžiami Lietuvos administracinių ginčų komisijai ar Vilniaus apygardos administraciniam teismui Lietuvos Respublikos administracinių bylų teisenos įstatymo nustatyta tvarka. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_